रवि शास्त्री की प्रतिष्ठा लगी दांव पर
Home खेल रवि शास्त्री की प्रतिष्ठा लगी दांव पर
Posted On: December 24, 2018 5:59 PM In: खेल
मेलबोर्न, पर्थ के दूसरे टेस्ट की हार और उसके बाद ऑलराउंडर रवींद्र जडेजा की दबी चोट को लेकर उठे विवाद के बाद विश्व की नंबर एक टीम भारत के कोच रवि शास्त्री की प्रतिष्ठा भी दांव पर लग गयी है।
शास्त्री ने रविवार को मेलबोर्न में संवाददाता सम्मेलन में जडेजा की चोट को लेकर खुलासा किया था कि उन्हें आस्ट्रेलिया पहुंचने के बाद बायें कंधे की चोट के लिये इंजेक्शन दिये गये थे। शास्त्री ने इसके साथ ही पूर्व भारतीय कप्तान सुनील गावस्कर का नाम लिये बिना उनपर निशाना साधा था कि हजारों मील दूर बैठकर आलोचना करना आसान है।
इससे पहले शास्त्री अपने उस बयान को लेकर भी विवादों में रहे थे जिसमें उन्होंने कहा था कि यह भारतीय टीम पिछले 15 वर्षाें में विदेशी दौरा करने वाली सर्वश्रेष्ठ टीम है। बीसीसीआई का संचालन देख रही प्रशासकों की समिति ने भी शास्त्री के इस बयान पर आपत्ति उठायी थी।
भारतीय कोच की यह बात एडिलेड टेस्ट में भारत की शानदार जीत तक ठीक लग रही थी लेकिन पर्थ में हार के साथ ही टीम इंडिया में छिपी हुई वे तमाम बातें बाहर आने लगीं जो आमतौर पर ड्रैसिंग रूम का हिस्सा रहती हैं। भारत के आस्ट्रेलिया पहुंचने के एक महीने बाद जाकर टीम इंडिया के कोच मीडिया को यह बताते हैं कि टीम के एक प्रमुख स्पिनर चोट के साथ आस्ट्रेलिया पहुंचे और इसके बावजूद उन्हें पर्थ टेस्ट के लिये 13 सदस्यीय टीम में शामिल कर लिया गया।
भाजपा के रथ यात्रा मसले पर तुरंत सुनवाई से इन्कार